
Betegtájékoztató: Információk a felhasználó számára

Milgamma N lágy kapszula

benfotiamin, piridoxin-hidroklorid, cianokobalamin


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa
vagy gyógyszerésze által elmondottaknak megfelelően alkalmazza.
1. Tartsa meg a betegtájékoztatót, mert a benne szereplő információkra a későbbiekben is szüksége 
	lehet.
1. További információkért vagy tanácsért forduljon gyógyszerészéhez.
1. Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. 
Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont
1. Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.

A betegtájékoztató tartalma:
1.	Milyen típusú gyógyszer a Milgamma N lágy kapszula (továbbiakban Milgamma N kapszula) és milyen betegségek esetén alkalmazható?
2.	Tudnivalók a Milgamma N kapszula alkalmazása előtt
3.	Hogyan kell alkalmazni a Milgamma N kapszulát?
4.	Lehetséges mellékhatások
5	Hogyan kell a Milgamma N kapszulát tárolni?
6.	A csomagolás tartalma és egyéb információk


1.	Milyen típusú gyógyszer a Milgamma N kapszula és milyen betegségek esetén alkalmazható?

A Milgamma N kapszula neuropátiák kezelésére alkalmazott, B-vitaminokat (B1-vitamin-származék, B6-és B12-vitamin) tartalmazó készítmény.

A Milgamma N kapszula az alábbiak kezelésére szolgál:

· különböző eredetű idegbántalmak kezelésére;
· gyulladásos eredetű és fájdalmas idegbántalmak, például cukorbetegség és alkoholizmus okozta sokidegbántalmak (polineuropátiák);
· migrén;
· fájdalmas izomfeszülések;
· ideggyök-érintettséggel járó tünetcsoport, úgynevezett radikuláris szindróma;
· nyak–gerincszindróma;
· nyakigerinc rendellenesség következtében karba sugárzó fájdalom, úgynevezett cervikobrachiális szindróma;
· övsömör;
· arcidegbénulás;
· betegség után elhúzódó felépülés elősegítésére, idős korban is.


2.	Tudnivalók a Milgamma N kapszula alkalmazása előtt

Ne alkalmazza a Milgamma N kapszulát:
· ha allergiás a tiaminra, benfotiaminra, a piridoxin-hidrokloridra, cianokobalaminra, földimogyoróra, szójára vagy a gyógyszer (6. pontban felsorolt) egyéb összetevőjére.
· Ha látóideg‑sorvadásban szenved (ami látásproblémákhoz vezethet, mivel a retina és az agy közötti vizuális információkat továbbító ideg károsodik).

Figyelmeztetések és óvintézkedések
A Milgamma N kapszula szedése előtt beszéljen kezelőorvosával vagy gyógyszerészével.

Ha rendszeres vesedialízisre szorul, vagy májbetegségben szenved, kezelőorvosának rendszeres vérvizsgálatokat kell végeznie, és szükség lehet a Milgamma N lágy kapszula adagjának csökkentésére.

Ha a Milgamma N lágy kapszula alkalmazása meghaladja a 6 hónapot, fennáll a neuropátia kialakulásának kockázata.
A B6‑vitamin túlzott bevitele ideggyulladást okozhat, amely zsibbadással, bizsergéssel, égő érzéssel vagy járási bizonytalansággal járhat.
Ha ezek a tünetek a Milgamma N lágy kapszula szedése során jelentkeznek, azonnal hagyja abba a készítmény szedését, és forduljon kezelőorvosához.

Gyermekek és serdülők
A Milgamma N lágy kapszula biztonságosságát és hatásosságát gyermekek esetében nem igazolták, ezért gyermekeknél és 18 év alatti serdülőknél nem alkalmazható. Nincsenek rendelkezésre álló adatok.

Egyéb gyógyszerek és a Milgamma N kapszula
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, valamint alkalmazni tervezett egyéb gyógyszereiről.

A daganatos betegségek kezelésében alkalmazott kemoterápiás szer, az 5‑fluorouracil csökkentheti a B1‑vitamin hatását. Ez hiányállapot kialakulásához vezethet akkor is, ha korábban nem állt fenn hiány.
Ezért kezelőorvosa javasolhatja a B1-vitamin megelőző jellegű szedését.

A pemetrexed vagy altretamin (daganatos betegségek kezelésére alkalmazott kemoterápiás szerek) mellett adott B1‑vitaminról kimutatták, hogy csökkenti a kemoterápiával összefüggő mellékhatásokat, például a neuropátiát és a fáradtságot. Ezért kezelőorvosa javasolhatja a B1‑vitamin alkalmazását.
A B6‑vitamint nem szabad szedni a levodopa alkalmazása során, amely a Parkinson‑kór kezelésére szolgáló gyógyszer, mert gyengíti a levodopa terápiás hatását.
A következő gyógyszerek (a B6‑vitamin antagonisták csoportjába tartoznak) B6‑vitamin‑hiányt okozhatnak:
· Hidralazin (magas vérnyomás kezelésére szolgáló gyógyszer);
· Izoniazid (tuberkulózis kezelésére szolgáló gyógyszer);
· D‑penicillamin (ízületi gyulladás kezelésére alkalmazott gyógyszer);
· Cikloszerin (antibiotikum, bakteriális fertőzések kezelésére).

A B12‑vitamin szintjét az alábbiak befolyásolhatják:
· Protonpumpagátlók (például omeprazol) és hisztamin H₂‑antagonisták (például cimetidin), amelyeket a gyomorsav‑túltermelés okozta emésztési zavar vagy fekély kezelésére alkalmaznak.
· Kolchicin, amelyet köszvény kezelésére használnak.
· Neomicin és klóramfenikol, amelyek antibiotikumok.
· Biguanidok, például metformin, amelyet cukorbetegség kezelésére alkalmaznak.
· Aminoszalicilsav, amelyet gyulladásos bélbetegség kezelésére használnak.
· A dinitrogén‑oxid tartós alkalmazása (altatás során használt gáz).
· Második generációs antipszichotikumok (például olanzapin és riszperidon).
· Káliumsók.
· Metildopa (magas vérnyomás kezelésére).
· Epilepszia elleni szerek, például a karbamazepin.

Ezenkívül a B6‑ és B12‑vitamin hiányát ösztrogént tartalmazó szájon át szedett fogamzásgátlók tartós alkalmazása is okozhatja.
Az alkoholfogyasztást kerülni kell, mivel csökkenti a kezelés hatékonyságát. Az alkoholfüggőség növelheti a B6‑vitamin iránti szükségletet. Az alkoholfogyasztás csökkentheti a B12‑vitamin felszívódását.

A Milgamma N kapszula egyidejű alkalmazása étellel és itallal és alkohollal
A kapszulát étkezés után, szétrágás nélkül, kevés folyadékkal kell bevenni.
Alkohollal együttesen alkalmazva nő a szervezet B6-vitamin igénye.

Terhesség, szoptatás és termékenység
Ha terhes, szoptat, úgy gondolja, hogy terhes lehet, vagy gyermeket tervez, a gyógyszer szedése előtt kérjen tanácsot kezelőorvosától.
Nem áll rendelkezésre elegendő adat a gyógyszer alkalmazásáról terhesség alatt. A B1‑, B6‑ és B12‑vitamin átjut az anyatejbe. A B6‑vitamin nagy dózisai gátolják a tejtermelést.
Ezt a készítményt terhesség és szoptatás ideje alatt nem szabad alkalmazni.
A B1‑, B6‑ és B12‑vitaminok termékenységre gyakorolt hatása nem ismert.

A készítmény hatásai a gépjárművezetéshez és gépek kezeléséhez szükséges képességekre
Nem befolyásolja hátrányosan az ezekhez szükséges képességeket.

A Milgamma N kapszula glicerint tartalmaz.
A Milgamma N kapszula alkalmazása előtt tájékoztassa orvosát, ha korábban bármilyen túlérzékenységi reakciót tapasztalt.

A Milgamma N kapszula szorbitot tartalmaz.
Ez a gyógyszer lágy kapszulánként 7,89 mg szorbitot tartalmaz.
A szorbitot (vagy fruktózt) tartalmazó egyéb gyógyszerek és a szorbit (vagy fruktóz) étrendi bevitelének esetleges további hatásait figyelembe kell venni.
A szájon át alkalmazott gyógyszerkészítmény szorbittartalma befolyásolhatja más, egyidejűleg szedett gyógyszerek biohasznosulását.

3.	Hogyan kell alkalmazni a Milgamma N kapszulát?

A gyógyszert mindig pontosan a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény ajánlott adagja:
naponta 3–4-szer 1 kapszula. Enyhébb esetben és amennyiben a beteg jól reagál, napi 1–2 kapszula elegendő lehet.

Az alkalmazás módja:
A kapszulát étkezés után, szétrágás nélkül, kevés folyadékkal kell bevenni.
A tablettákat a nap bármely szakában be lehet venni.

Kérjük, beszélje meg kezelőorvosával vagy gyógyszerészével, ha a Milgamma N kapszula hatását túl erősnek vagy gyengének érzi.

Ha az előírtnál több Milgamma N kapszulát alkalmazott
Ha a szükségesnél több Milgamma N lágy kapszula készítményt vett be, forduljon orvosához vagy gyógyszerészéhez, aki tanácsot ad a szükséges intézkedésekről.
Egyszeri nagy dózis bevétele után nem számoltak be B1‑, B6‑ vagy B12‑vitamin túladagolásáról.
A B6‑vitamin nagy dózisai (1 g/nap feletti adagok) rövid ideig történő alkalmazás esetén is neurotoxikus hatásokat okozhatnak. A túladagolás alapvetően szenzoros polyneuropathia formájában jelentkezik, amelyhez esetenként ataxia (az izommozgások akaratlagos koordinációjának zavara) társulhat.
Rendkívül nagy dózisok görcsrohamokat idézhetnek elő.

Ha elfelejtette alkalmazni a Milgamma N kapszulát
Ne vegyen be kétszeres adagot a kihagyott adag pótlására.
Folytassa a Milgamma N kapszula szedését úgy, mint ezelőtt a megszokott időben és a jövőben próbáljon figyelni a rendszeres szedésre.

Ha idő előtt abbahagyja a Milgamma N kapszula szedését
Ha abbahagyja a kezelést, a kezelés eredményességét kockáztatja! Ha kellemetlen mellékhatást észlel, kérjük kérdezze meg orvosát  a további kezelésről.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Haladéktalanul tájékoztassa orvosát, ha az alábbiakat tapasztalja:

Ritka (1000-ből legfeljebb 1 beteget érinthet):
· Túlérzékenységi reakciók (viszketés, kiütés, csalánkiütés a test nagy területén).
· Légszomj, sokk, a szemek, az arc, a nyelv és a torok duzzanata.

Ha az alábbi mellékhatásokat tapasztalja, a lehető leghamarabb tájékoztassa orvosát:

Nagyon ritka (10 000-ből legfeljebb 1 beteget érinthet):
· Akneszerű bőrkiütések.

Gyakorisága nem ismert (gyakorisága a rendelkezésre álló adatokból nem állapítható meg):
· Gyomor-bélrendszeri zavarok: (hányinger vagy egyéb gyomor-bélrendszeri panaszok).
· Neuropathia, ha a készítményt több, mint 6 hónapon át alkalmazzák.
· Láz.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Milgamma N kapszulát tárolni?

Legfeljebb 25 ºC-on tárolandó.
A gyógyszer gyermekektől elzárva tartandó!
A dobozon és a buborékcsomagoláson feltüntetett lejárati idő (felhasználható:/Felh.:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Milgamma N kapszula?
- A készítmény hatóanyagai:
40 mg benfotiamin, 90 mg piridoxin-hidroklorid és 0,25 mg cianokobalamin kapszulánként.

- Egyéb összetevők:
szilárd zsír, szójalecitin, glicerin 85%, kalcium-hidrogén-foszfát, etilvanillin, titán-dioxid (E171), vörös vas-oxid (E172), zselatin, Karion 83 (mannit E421, szorbit E420, hidrogénezett hidrolizált keményítő) finomított repceolaj.

Milyen a Milgamma N kapszula külleme és mit tartalmaz a csomagolás

Egyik oldalán fehér színű, másik oldalán rózsaszín, nem átlátszó, henger alakú lágy zselatin kapszulába töltött 265 mg töltettömegű rózsaszín, vanília illatú paszta.

Csomagolás:

20, 50, 100 db kapszula  

Kórházi kiszerelés: 500, 1000 db kapszula

A forgalomba hozatali engedély jogosultja és a gyártó


Wörwag Pharma GmbH & Co. KG
Flugfeld-Allee 24
71034 Böblingen
Németország

Gyártó


Wörwag Pharma Operations spółka z ograniczoną odpowiedzialnością
ul. gen. Mariana Langiewicza 58, 
95-050 Konstantynów Lódzki, 
Lengyelország

